
บทคัดย่อ 
	เศรษฐกิจเสมือนกำลังเติบโตและมีความสำคัญเพิ่มมากขึ้น ส่งผลกระทบต่อเศรษฐกิจในโลกแห่งความเป็นจริง การบริโภคเสมือนมีความเกี่ยวข้องกับการบริโภคสินค้าเสมือนในเกมออนไลน์ กิจกรรมการบริโภคเสมือนกำลังพัฒนาไปสู่กิจกรรมที่มีความจำเป็นในสังคมแห่งโลกเสมือนจริง แม้เศรษฐกิจเสมือนจะมีความสำคัญเพิ่มขึ้น แต่มีงานวิจัยไม่มากนักที่อธิบายถึงปรากฏการณ์ที่เกิดขึ้น การศึกษานี้เป็นการตรวจสอบลักษณะของเศรษฐกิจเสมือน มูลค่าของสินค้าเสมือน และโครงสร้างตลาดในเกมออนไลน์

คำสำคัญ: เศรษฐกิจเสมือน, สินค้าเสมือน, โครงสร้างตลาด, เกมออนไลน์

ABSTRACT
	Virtual economies are increasing in growth and importance. Their impact has already been seen as important in the real world economies. Virtual consumption involves consuming virtual goods in online games. Virtual consumption activities are evolving into an essential activity in social virtual worlds. Despite the growing importance of this activity, little research examines this phenomenon. This study investigates of the nature of the virtual economy, value of virtual goods and market structure in online games.

บทนำ  
	สังคมดิจิทัลในยุคปัจจุบัน ‘เกม’ เป็นอุตสาหกรรมบันเทิงที่ประสบความสำเร็จอย่างสูง พิจารณาได้จากมูลค่าตลาดอุตสาหกรรมเกมทั่วโลก มีแนวโน้มขยายตัวอย่างต่อเนื่อง โดยในปี ค.ศ.2020 มีมูลค่าตลาดสูงถึง 164.6 พันล้านดอลลาร์สหรัฐ มีอัตราการเติบโตร้อยละ 8.2 โดยประเทศที่สร้างรายได้จากอุตสาหกรรมดังกล่าวมากที่สุด 5 อันดับแรกคือ จีน สหรัฐอเมริกา ญี่ปุ่น เยอรมนี และ อังกฤษ ตามลำดับ (GamingScan, 2020: Online) สอดคล้องกับอัตราการเติบโตของประเทศไทย ในปี 2019 อุตสาหกรรมเกมขยายตัวเพิ่มขึ้นจากเดิม ร้อยละ 16 มีมูลค่าทางการตลาด 25,440 ล้านบาท โดยมีแหล่งรายได้หลักมาจากการขายสินค้าเสมือนภายในเกมผ่านแอพลิเคชั่นบนสมาร์โฟน แท็ปเล็ต และอุปกรณ์สื่อสารอื่น (สำนักงานส่งเสริมเศรษฐกิจดิจิทัล, 2563: ออนไลน์)




ภาพที่ 1 มูลค่าตลาดอุตสาหกรรมเกมทั่วโลก ปี 2000 - 2020
ที่มา: GamingScan (2020: Online)

	การบริโภคที่เกิดขึ้นภายในเกมออนไลน์ เป็นปรากฏการณ์สำคัญที่พบเห็นได้อย่างมากมายในสังคมยุคดิจิทัล มีการใช้เงินจริง (Real money) เพื่อซื้อ สินค้าเสมือน (Virtual goods) ที่ไม่สามารถตอบสนองความต้องการทางกายภาพในชีวิตจริงได้ เช่น ในปี 2009 Farm ville เกมโซเชียลยอดนิยมที่มีเนื้อหาเกี่ยวกับการเกษตรจำลอง มีมูลค่าการซื้อขายสินค้าและไอเท็มภายในเกมกว่า 150 ล้านเหรียญสหรัฐ (Huang, 2012, p. 253) Entropia universe เกมแนวบันเทิงคดีวิทยาศาสตร์ (sci-fi) แบบมีผู้เล่นจำนวนมากเล่นตามบทบาท (Massive multiplayer online role-playing game: MMORPG) ผู้เล่นชื่อ Jon Jacobs สามารถขายไนต์คลับเสมือนที่มีชื่อว่า Neverdie ในราคา 635,000 ดอลลาร์สหรัฐ (Jung and Pawlowski, 2015, p. 194) ในปี 2017 CryptoKitties เกมสะสมแมวดิจิทัล มีการซื้อขายแมวเสมือน ราคา 170,000 ดอลลาร์สหรัฐ (Barloletti et al., 2020, p. 262) การซื้อขายที่เกิดขึ้นในเกมออนไลน์ เราเรียกว่า เศรษฐกิจเสมือน (Virtual economy) เป็นระบบที่ถูกออกแบบมาเพื่อรองรับการทำธุรกรรมทางเศรษฐกิจที่เกิดขึ้นในโลกเสมือน ได้แก่ การซื้อขายแลกเปลี่ยนสินค้า อาวุธ ไอเท็ม และเงินเสมือน รวมทั้งการค้าทั้งหมดที่เกิดขึ้นในระบบเศรษฐกิจดังกล่าว (Yamaguchi, 2007, p. 54) 
	จากที่กล่าวมาจึงเห็นได้ว่า การซื้อขายแลกเปลี่ยนที่เกิดขึ้นในเศรษฐกิจเสมือนของเกมออนไลน์ มีความสัมพันธ์และเชื่อมโยงกับเศรษฐกิจจริง จึงเกิดประเด็นคำถามที่น่าสนใจเกี่ยวกับเศรษฐกิจเสมือน เช่น สินค้าเสมือนมีความแตกต่างจากสินค้าในความเป็นจริงมากน้อยเพียงใด อะไรที่ทำให้สินค้าเสมือนมีมูลค่าในสายตาผู้บริโภค และยอมจ่ายเงินเพื่อให้ได้มา รวมทั้งโครงสร้างตลาดที่ใช้ในการกำหนดราคามีลักษณะเป็นอย่างไร บทความนี้ จึงมีเป้าหมายเพื่ออธิบายเกี่ยวกับลักษณะของเศรษฐกิจเสมือน ความหมายสินค้าเสมือน มูลค่าสินค้าเสมือน และโครงสร้างตลาดที่ใช้ในเกมออนไลน์ ซึ่งเป็นการขยายองค์ความรู้เกี่ยวกับประเด็นดังกล่าวให้มีความลึกซึ้งมากยิ่งขึ้น อันเป็นประโยชน์ต่อการทำความเข้าใจปรากฏการณ์ที่เกิดขึ้นในสังคมดิจิทัลได้เป็นอย่างดี

เศรษฐกิจเสมือน คืออะไร
	เศรษฐกิจเสมือน เป็นศัพท์ที่มีการใช้ครั้งแรกโดย Castronova (2002, p. 4) เพื่อใช้กล่าวถึง ระบบเศรษฐกิจเทียม (Artificial economy) ที่มีการซื้อขายสินค้าและสกุลเงินภายในโลกเสมือน (Virtual worlds) ของเกมออนไลน์ด้วยเงินจริง หลังจากนั้นได้มีนักวิชาการนำมาใช้อย่างแพร่หลายในอุตสาหกรรมเกม และขยายไปสู่บริการออนไลน์รูปแบบต่างๆ เช่น เว็บไซต์เครือข่ายสังคมที่ได้มีการใช้ เงินเสมือน (Virtual currencies) เป็นสื่อกลางในการแลกเปลี่ยน (Lehdonvirta and Ernkvist, 2011, pp. 5-6) 
	การก่อเกิดของเศรษฐกิจเสมือน ต้องอาศัยโครงสร้างพื้นฐานด้านเทคโนโลยีสารสนเทศ ได้แก่ การเชื่อมต่ออินเทอร์เน็ตความเร็วสูง และระบบเครือข่ายไร้สายที่มีประสิทธิภาพ เพื่อเชื่อมต่อผู้คนจำนวนมากเข้าไว้ด้วยกันและสามารถติดต่อสื่อสารกันได้อย่างรวดเร็ว โดยอาศัยแพลตฟอร์มของเศรษฐกิจดิจิทัล เช่น ระบบชอปปิ้งออนไลน์ อีคอมเมิร์ซ เกมออนไลน์ หรือบริการออนไลน์อื่นๆ เพื่อใช้เป็นช่องทางการทำธุรกรรมต่างๆ ที่เกิดขึ้นภายในเศรษฐกิจเสมือน เช่น การแลกเปลี่ยนสินค้าเสมือน หรือสกุลเงินเสมือน เป็นต้น (ดังภาพที่ 2)




เศรษฐกิจเสมือน
(การแลกเปลี่ยนสินค้าเสมือน, สกุลเงินเสมือน)
เศรษฐกิจดิจิทัล
(บริการออนไลน์; ชอปปิ้งออนไลน์; อีคอมเมิร์ซ; เกมออนไลน์)

โครงสร้างพื้นฐานด้านเทคโนโลยีสารสนเทศ
(การเชื่อมต่ออินเทอร์เน็ตความเร็วสูง; 
ระบบเครือข่ายไร้สาย)











ภาพที่ 2 ความเชื่อมโยงระหว่างโครงสร้างพื้นฐานด้านเทคโนโลยีสารสนเทศ
เศรษฐกิจดิจิทัล และเศรษฐกิจเสมือน
ที่มา: ดัดแปลงจาก Vyshnevskyi (2019, p. 15)

	ตัวอย่างเศรษฐกิจเสมือนที่พบเห็นได้อย่างชัดเจนที่สุดคือ Second life เกมจำลองโลกเสมือนแบบ 3 มิติ ถูกพัฒนาขึ้นโดย Linden labs บริษัทเอกชนด้านอินเทอร์เน็ตในประเทศสหรัฐอเมริกา เริ่มเปิดให้บริการในปี ค.ศ. 2003 ปัจจุบันมีจำนวนผู้ใช้งานกว่า 64 ล้านราย ของไตรมาสแรกในปี ค.ศ. 2021 (Voyager, 2021: Online) การใช้งานระบบดังกล่าว ผู้ใช้จะต้องแสดงตัวตนด้วยตัวละครเสมือนที่เรียกว่า อวตาร (Avatar) เพื่อใช้เป็นตัวแทนของตนเองในการดำรงชีวิตและอาศัยอยู่ภายใน Second life โดยผู้ใช้สามารถปรับแก้ไขรูปลักษณ์ของอวตารได้ตามความต้องการ (Dethridge and Quinn, 2016, p. 29) ระบบเศรษฐกิจใน Second life กำหนดให้มีการซื้อขายสินค้าและบริการเสมือนด้วยสกุลเงินที่เรียกว่า ลินเดนดอลลาร์ (Linden Dollars: L$) เงินเสมือนนี้ สามารถนำมาแลกเปลี่ยนเป็นเงินจริงได้ตามอัตราแลกเปลี่ยนที่กำหนดไว้ (Chambers, 2011: 381) ปัจจุบันอัตราแลกเปลี่ยนอยู่ที่ L$240.9337/US$ (ข้อมูล ณ วันที่ 16 เมษายน ค.ศ. 2021 จาก Linden Labs, 2021: Online) โดยอัตราแลกเปลี่ยนดังกล่าว ถูกกำหนดจากอุปสงค์และอุปทานของเงินลินเดนดอลลาร์ภายในระบบเศรษฐกิจของ Second life ซึ่งมีความคล้ายคลึงกับเศรษฐกิจในโลกแห่งความเป็นจริง (Nazir and Lui, 2016, pp. 4-5)
	ใน Second life สามารถครอบครองกรรมสิทธิ์ที่ดินได้ โดยจะมีการเรียกเก็บ ค่าธรรมเนียมการใช้ที่ดิน สำหรับเนื้อที่ขนาด 65,536 ตารางเมตร (256 ม. x 256 ม.) ที่ดินเหล่านี้สามารถเปิดเป็นพื้นที่ให้เช่าและซื้อขายกันได้อย่างเสรี นอกจากนี้ Second life ยังได้อนุญาตให้ทุกคนสามารถสร้างวัตถุสิ่งของเสมือนจริงจากวัตถุโพลิกอน 3 มิติ หรือที่เรียกว่า Primitive mesh ที่กำหนดให้ตามความต้องการของผู้ใช้งาน อาทิ อาคาร ยานพาหนะ และเฟอร์นิเจอร์ต่างๆ สำหรับการใช้งานและการซื้อขายแลกเปลี่ยน (Lehdonvirta and Castronova, 2014, pp. 11-12) โดยวัตถุสิ่งของที่ถูกสร้างขึ้นภายใน Second life จะได้รับการปกป้องสิทธิในทรัพย์สินทางปัญญาให้กับผู้สร้าง (Jung and Pawlowski, 2014, p. 2232) และห้ามสำเนา แก้ไข หรือถ่ายโอน นอกจากได้รับอนุญาตเสียก่อน จึงเห็นได้ว่า เงื่อนไขต่างๆ ที่ถูกกำหนดภายใต้เศรษฐกิจเสมือนนี้ ทำให้เกิดความขาดแคลน (Castronova, 2005, p. 115) ซึ่งภายใน Second life ได้อาศัยหลักกลไกตลาดในการจัดสรรทรัพยากรที่มีอยู่อย่างจำกัดให้เกิดประสิทธิภาพสูงสุด 
	อย่างไรก็ตามเศรษฐกิจเสมือน เป็นการออกแบบระบบตามความต้องการของผู้พัฒนา ดังนั้น กลไกที่ใช้จัดสรรทรัพยากรอาจมีรูปแบบที่แตกต่างกัน เช่น Team fortress 2 เกมยิงมุมมองบุคคลที่หนึ่ง (first-person shooter game) ได้ใช้ การจัดสรรปันส่วน (rationing) ในการกระจายทรัพยากรหายากให้กับผู้เล่นในระบบ (Baumer and Kephart, 2015, p. 2; Lehdonvirta and Castronova, 2014, p. 12) 

อะไรคือ สินค้าเสมือน
	เศรษฐกิจในโลกเสมือน มีความแตกต่างจากเศรษฐกิจในความเป็นจริง โดยเฉพาะสินค้าและบริการที่ทำการซื้อขายแลกเปลี่ยนภายในระบบเศรษฐกิจ สินค้าเสมือน เป็นสินค้าที่ถูกสร้างขึ้นและใช้ในโลกเสมือน โดยไม่สามารถตอบสนองความต้องการทางกายภาพ (Physiological needs) ในชีวิตจริงได้ (Martin, 2008, p. 6) คุณลักษณะพิเศษของสินค้าเสมือนประการสำคัญคือ สามารถผลิตซ้ำและส่งข้อมูลสินค้าต่างๆ ได้อย่างไม่จำกัด โดยมีต้นทุนส่วนเพิ่ม (Marginal cost) เข้าใกล้ศูนย์ (Lehdonvirta and Ernkvist, 2011, p. 5) อย่างไรก็ตาม การกำหนดคำนิยาม สินค้าเสมือน ที่ผ่านมา ส่วนใหญ่เป็นการให้ความหมายโดยทั่วไปในการอธิบายถึงการมีอยู่ของสินค้าที่ใช้ได้เฉพาะโลกเสมือน การให้คำนิยามดังกล่าว นำมาซึ่งความสับสนในการแยกแยะสินค้าเสมือนออกจากสินค้าดิจิตอลดั้งเดิมในธุรกิจอีคอมเมิร์ซ ที่มีลักษณะเป็น สินค้าข้อมูลข่าวสาร (Information goods) เช่น เพลง MP3 ใน iTunes (Lehdonvirta, 2009, p. 99) สินค้าเหล่านี้จะเกิดมูลค่าได้ เนื่องจากข้อมูลข่าวสารที่ถูกบรรจุไว้ในตัวของมันเอง เช่น แผ่น DVD หากเราลบข้อมูลที่มีอยู่ออกไป ก็จะกลายเป็นเพียงแผ่นพลาสติกราคาถูกโดยทันที สินค้าข้อมูลข่าวสาร มีแนวโน้มที่จะเป็น สินค้าสาธารณะ (Public goods) กล่าวคือ เป็นสินค้าที่ไม่เป็นปรปักษ์ในการบริโภค (Non-rivalrousness) และ ไม่สามารถแยกการบริโภคออกจากกันได้ (Non-excludable) เช่น การสำเนา หนังสืออิเล็กทรอนิกส์ (e-book) จากผู้บริโภคคนแรกสามารถแบ่งปันสู่ผู้บริโภคคนต่อไปได้เรื่อยๆ อย่างไม่จำกัด โดยผู้บริโภคคนแรกยังสามารถเก็บไฟล์ e-book ไว้กับตัวเองได้ ซึ่งการห้ามปรามไม่ให้แบ่งบันข้อมูลนั้นกระทำได้ยาก (โดยส่วนใหญ่ผู้ผลิตไม่สามารถห้ามปรามการแบ่งบันข้อมูลได้ สิ่งที่พบในความเป็นจริง เป็นเพียงส่วนเล็กน้อยเมื่อเทียบกับการแบ่งปันที่เกิดขึ้นทั้งหมด) สิ่งเหล่านี้เรียกว่า ความอุดมสมบูรณ์ของดิจิทัล (Digital abundance) เป็นการถ่ายโอนข้อมูลข่าวสารได้อย่างอิสระ ซึ่งขัดแย้งกับทฤษฎีทางเศรษฐศาสตร์ที่มีสมมติฐานว่าสินค้าต่างๆ นั้น ขาดแคลนและมีอยู่อย่างจำกัด (Lehdonvirta and Castronova, 2014, p. 42) 
	สินค้าข้อมูลข่าวสาร มีความแตกต่างจาก สินค้าเสมือน ซึ่งเป็นสินค้าดิจิทัลรูปแบบใหม่ ที่มีลักษณะของ สินค้าเอกชน (Private goods) กล่าวคือ เป็นสินค้าที่เป็นปรปักษ์ในการบริโภค (Rivalrousness) และสามารถแยกการบริโภคออกจากกันได้ (Excludable) เช่น รถยนต์เสมือนภายในเกมออนไลน์ ผู้ครอบครองไม่สามารถสำเนาให้กับผู้เล่นรายอื่นๆ ไปใช้ต่อได้ หากไม่ได้รับอนุญาตจากผู้เผยแพร่และให้บริการเกมออนไลน์ (Lehdonvirta and Castronova, 2014, pp. 42-44) นอกจากนี้ Fairfield (2005, pp. 1053-1055) ได้อธิบายคุณลักษณะของ สินค้าเสมือน เพิ่มเติม คือ การคงอยู่ (Persistency) และ การเชื่อมต่อระหว่างกัน (Interconnectedness) กล่าวคือ สินค้าเสมือนนั้นๆ จะต้องมีอยู่ในช่วงเวลาหนึ่ง เพื่อแสดงถึงความเป็นเจ้าของ แม้ว่าไม่ได้ใช้งานก็ตาม และการครอบครองสินค้าเหล่านั้น มีความเชื่อมต่อระหว่างกันกับผู้บริโภคอื่น ซึ่งส่งผลต่อมูลค่าของสินค้าเสมือน เช่น อาวุธเสมือนในเกมออนไลน์ ผู้ที่มีไว้ในครอบครองจะแสดงถึงความเป็นเจ้าของ ถึงแม้ว่าเราจะปิดเครื่องคอมพิวเตอร์หรือไม่ได้เล่นเกมก็ตาม สถานะความเป็นเจ้าของก็ยังคงอยู่ ไม่ได้สูญหายไป โดยอาวุธเสมือนนี้ ผู้เล่นจะนำไปใช้ต่อสู้กับผู้เล่นรายอื่นภายในเกม ซึ่งเป็นการเชื่อมต่อกันระหว่างผู้เล่นผ่านการใช้อาวุธเสมือน จึงทำให้ผู้เล่นเกิดประสบการณ์ร่วมกัน และเป็นการเพิ่มมูลค่าให้กับอาวุธเสมือน เนื่องจากความต้องการตลาดที่เพิ่มขึ้น 

ทำไมสินค้าเสมือนจึงมีมูลค่า 
	เหตุที่ทำให้มนุษย์ยอมจ่ายเงินเพื่อให้ได้มาซึ่งสินค้าเสมือน เกิดจากความพึงพอใจ ความชอบส่วนบุคคล และผู้ซื้อมองว่าเงินที่จ่ายไปมีความคุ้มค่าต่อตนเอง (Davidovici-Nora, 2013, p. 35) โดยสิ่งที่ทำให้สินค้าเสมือนมีมูลค่าในสายตาของผู้บริโภค และเป็นที่ต้องการในโลกแห่งเกมออนไลน์มี 3 ประการ ดังนี้
	1.	สินค้าถูกใช้เป็นเครื่องหมายทางสังคม ภายใต้วัฒนธรรมบริโภคนิยม (Consumeriam) ปัจจัยด้านสังคมมีส่วนเกี่ยวข้องกับการใช้จ่ายของสินค้าเสมือน ดังนี้
		1.1	สินค้าเสมือนแสดงสถานะทางสังคม ในทฤษฎีทางเศรษฐศาสตร์ การบริโภคสินค้าเพื่อให้เป็นจุดสนใจจากผู้คนในสังคม เรียกว่า “การบริโภคเพื่อแสดงสถานะ”(Conspicuous consumption) กล่าวถึงผู้มีสถานะเป็นชนชั้นสูงทางสังคม ทำการบริโภคสินค้าที่แสดงจุดเด่นและสังเกตเห็นได้ง่าย เพื่อเป็นการแสดงให้เห็นถึงความเป็นชนชั้นนำในสังคมนั้นๆ (Veblen, 1912, pp. 68-101) และแสดงความร่ำรวยผ่านการใช้จ่ายสินค้าและบริการที่หรูหรา (Amaldoss and Jain, 2005, p. 1449) โดยความพึงพอใจที่ได้จากการบริโภคลักษณะนี้ มาจากการยอมรับนับถือจากผู้คนในสังคมมากกว่าการใช้ประโยชน์จากสินค้า (Trigg, 2001, p. 99) ในเศรษฐกิจเสมือน การบริโภคลักษณะดังกล่าว เป็นการแสดงสถานะของสังคมเฉพาะกลุ่มในโลกแห่งเกมออนไลน์ ดังนั้นสินค้าเสมือนที่หายาก สามารถสร้างมูลค่าให้กับสิ่งเหล่านั้นได้ เช่น Ultima online เกม MMORPG แนวแฟนตาซี ผู้พัฒนาเกมมีเจตนาสร้าง “มูลม้า” ขึ้นมา เพียงเพื่อสร้างบรรยากาศภายในเกมให้ดูสมจริงเท่านั้น โดยไม่มีคุณสมบัติพิเศษใดๆ ที่ส่งผลต่อประสิทธิภาพในการเล่น อย่างไรก็ตาม “การมีอย่างจำกัดและหายาก” (มีอัตราส่วน มูลม้า 1 กอง : ผู้เล่น 30,000 ราย) จึงทำให้ผู้เล่นจำนวนมากต้องการ “มูลม้าเสมือน” เก็บไว้เป็นของที่ระลึก (Lehdonvirta, 2009, p. 107) เพื่อแสดงถึงความเป็นชนชั้นนำในโลกเสมือนแห่งเกมออนไลน์	
	การบริโภคเพื่อแสดงสถานะ จะเกิดการเปลี่ยนแปลงไปเรื่อยๆ เมื่อสินค้าเสมือนที่บ่งบอกฐานะทางสังคมของตนเอง เริ่มมีผู้บริโภคจำนวนมากมีไว้ในครอบครอง จะทำให้ถูกมองว่าสินค้าเหล่านั้นไม่ได้สะท้อนสถานะสูงสุดของตนเองแล้ว และเป็นเรื่องธรรมดาที่คนทั่วไปสามารถมีได้ ผู้บริโภคจะเริ่มละทิ้งสินค้าเหล่านั้นไป และหาสินค้าใหม่ๆ ที่หายากและบ่งบอกสถานะใหม่มาครอบครองต่อไป จากพฤติกรรมการบริโภคลักษณะดังกล่าว จึงทำให้ผู้พัฒนาและให้บริการเกมออนไลน์ นำมาใช้ในการสร้างกลยุทธ์การขายสินค้าเสมือน โดยสร้าง ความขาดแคลนเทียม (Artificial scarcity) เพื่อสร้างรายได้ทางธุรกิจ (Hamari & Lehdonvirta, 2010, p. 24)
	1.2 สินค้าเสมือนแสดงอัตลักษณ์และการเป็นสมาชิก ชนชั้นนำทางวัฒนธรรม (Cultural elite) เป็นคนกลุ่มน้อยที่มีตำแหน่งสูงสุดในสังคม และมีอิทธิพลต่อการกำหนดรูปแบบทางวัฒนธรรม เช่น ความนิยมทางแฟชั่น เป็นการกระจายตัวในลักษณะแนวดิ่งจากบนลงล่าง เกิดจากชนชั้นสูง (Upper class) ซึ่งหมายถึง คนที่มีฐานะทางเศรษฐกิจและสังคมอยู่ในระดับสูง หลังจากที่ชนชั้นสูงนี้ได้รับแนวแฟชั่นใหม่ๆ เข้ามา จะเป็นตัวกระตุ้นที่ส่งผลต่อลงไปยังคนอื่นๆ ในสังคมที่มีสถานะทางเศรษฐกิจและสังคมที่ด้อยกว่า (Simmel, 1904, p. 135) แต่ภายใต้พหุสังคมในปัจจุบัน ผู้เล่นเกมออนไลน์มักได้รับแรงบันดาลใจจากผู้นำทางวัฒนธรรมจากโลกแห่งความเป็นจริง (เช่น ดารา ศิลปิน นักร้อง หรือนักธุรกิจที่ประสบความสำเร็จ เป็นต้น) ในการสร้างอวตารเพื่อใช้เป็นตัวแทนของตนในการสร้าง อัตลักษณ์ (identity) เป็นการนิยามตนเองผ่านกลุ่มหรือชุมชนเสมือนภายในเกมออนไลน์ (Lin and Wang, 2014, p. 217) ซึ่งแสดงถึงพฤติกรรมและทัศนคติของกลุ่มคนนั้นๆ รวมทั้งแสดงถึงความผูกพันและความเป็นสมาชิกกลุ่มผ่านการใช้สินค้าและการบริโภค (Hassouneh and Brengman, 2011, p. 327; Yee, 2006, p. 773) เช่น IRC-galleria ชุมชนเสมือนเกี่ยวกับแกลเลอรีรูปภาพจากประเทศฟินแลนด์ สามารถขายชุดฟุตบอลเสมือนของทีมชาติแต่ละทีมในช่วงการแข่งขันฟุตบอลโลกปี 2006 โดยมียอดขายมากกว่าไอเท็มเสมือนอื่นๆ ทั้งหมด ในช่วงเวลาดังกล่าว แสดงถึงกระแสนิยมทางวัฒนธรรมที่ส่งผลต่อผู้บริโภคในการแสดงความจงรักภักดีต่อนักฟุตบอลหรือทีมที่ชื่นชอบ เพื่อสร้างพันธะทางสังคมระหว่างตนเองกับผู้คนในกลุ่มเดียวกัน (Lehdonvirta, 2009, p. 109) ในปัจจุบันผู้พัฒนาเกมออนไลน์ได้ร่วมมือกับผู้นำทางวัฒนธรรม เพื่อออกแบบสินค้าเสมือนที่แสดงถึงอัตลักษณ์ผ่านการบริโภคสินค้าต่างๆ ในเชิงพาณิชย์ (Lehdonvirta & Castronova, 2014, p. 49) เช่น หลุยส์ วิตตอง (Louis vuitton) ได้มีการออกแบบเครื่องแต่งกายและเครื่องประดับเสมือนให้กับอวตารใน League of legends เกมวางแผนต่อสู้แบบเรียลไทม์ (Action real-time strategy) ที่ได้รับความนิยมอย่างสูง และมีการจัดการแข่งขันกีฬาอิเล็กทรอนิกส์ (E-sports) ในระดับนานาชาติ (Nielsen Sports, 2019, p. 13) 
	2.	สินค้าเสมือนสร้างความสนุกสนาน เพลิดเพลิน ผู้เล่นสามารถสร้างความสนุกสนานในโลกแห่งเกมออนไลน์ได้ผ่านการใช้และการเก็บสะสมสินค้าเสมือน โดยการกระทำดังกล่าวจะทำให้ผู้เล่นเกิดความเพลิดเพลิน ความสุข และความภาคภูมิใจในตนเอง (Cleghorn and Griffths, 2015, p. 93; Mäntymäki and Salo, 2013, p. 287; Mäntymäki and Salo, 2011, p. 2094; Verhagen et al., 2012, p. 491) เช่น EVE online เกมแนว MMORPG แนว sci-fi มีนักสะสมที่รู้จักกันในนาม Entity เขาได้สะสมไอเท็มเสมือนภายในเกมอย่างต่อเนื่องมานานกว่า 9 ปี ซึ่งมีสินค้าเสมือนในครอบครองมากกว่า 9,000 ชิ้น โดยมีเหตุผลเพียงเพราะความสุขส่วนบุคคลที่ได้รับจากการกระทำดังกล่าว (Lehdonvirta and Castronova, 2014, p. 52) นอกจากนี้ การปรับแต่งอาวุธ อุปกรณ์ และอวตารภายในเกมออนไลน์ สามารถสร้างความสนุกสนานเพลิดเพลินให้กับผู้เล่นได้เช่นเดียวกัน (Guo and Barnes, 2009, pp. 87-88; Stefany, 2014, p. 26)   
	3.	สินค้าเสมือนตอบสนองความต้องการและแก้ปัญหา รูปแบบธุรกิจในเกมออนไลน์ ได้ออกแบบและพัฒนาเกมให้มีความสอดคล้องกับการใช้งานสินค้าเสมือน โดยมีจุดมุ่งหมายเพื่อสร้างรายได้จากการขายสินค้าดังกล่าว จึงมีการออกแบบปัญหาหรืออุปสรรคภายในเกม เพื่อทำให้สินค้าเสมือนกลายเป็นที่ต้องการ มีประโยชน์ต่อผู้เล่น เพื่อใช้ในการเอาชนะปัญหาหรืออุปสรรคที่ขัดขว้างการเล่น ด้วยการเพิ่มประสิทธิภาพของอวตารและอาวุธที่ใช้ในเกมออนไลน์ (Jankowski, 2014, p. 2308; Li, 2012, p. 256)
		กลยุทธ์การออกแบบเกมออนไลน์โดยทั่วไป จะทำการแบ่งเนื้อหาออกเป็น เลเวล (Level) ทั้งในแนวตั้งและแนวนอน (Flunger, Mladenow and Strauss, 2017, pp. 375-376) กล่าวคือ เนื้อหาแนวตั้ง มุ่งเน้นที่สถานะความก้าวหน้าของผู้เล่นว่าอยู่ในระดับใด เช่น การพัฒนาอวตารของผู้เล่น จะเริ่มต้นจากอวตารที่มีเลเวลในระดับต่ำ ประสบการณ์น้อย และยังไม่ได้รับการฝึกฝน แต่หากอวตารได้ทำภารกิจ (Quest) ที่ถูกกำหนดภายในเกมเสร็จสิ้น จะทำให้อวตารมีประสบการณ์และมีความแข็งแกร่งมากขึ้น ระดับเลเวลก็จะสูงเพิ่มขึ้นตามไปด้วย ส่วนเนื้อหาแนวนอน เป็นการแบ่งระดับความยากง่ายของการเล่นในมิติที่แตกต่างกัน เช่น ระดับเนื้อหาของผู้เล่นที่มีความชำนาญ (Pro player) จะมีอุปสรรคและสิ่งกีดขวางการเล่นภายในเกมมากกว่า ผู้เล่นหน้าใหม่ (Beginner) ที่พึ่งหัดเล่น สิ่งเหล่านี้จะเป็นตัวกระตุ้นให้เกิดความต้องการซื้อสินค้าเสมือน 
	อย่างไรก็ตาม นักพัฒนาเกมควรให้ความสมดุลระหว่างอุปสรรคการในเล่นกับความสนุกสนานที่ได้รับ กล่าวคือ การกำหนดอุปสรรคกีดขวางในเกมที่ยากและซับซ้อนจนเกินไป เพื่อมุ่งขายสินค้าเสมือนให้มากขึ้น อาจผู้เล่นต้องใช้ความพยายามมากเกินไปจนเกิดความเบื่อหน่าย และเลิกเล่นในที่สุด (Hamari et al., 2017, p. 543)

โครงสร้างตลาดของสินค้าเสมือน
	คำว่า ‘ตลาด’ ในที่นี้เป็นการกล่าวถึง สถานที่ที่เป็นศูนย์กลางระหว่างผู้ซื้อและผู้ขาย เพื่อทำการซื้อขายแลกเปลี่ยนสินค้าเสมือน มีความหมายครอบคลุมถึงการค้าทั้งหมดที่เกิดขึ้นในระบบเศรษฐกิจเสมือนของเกมออนไลน์ โดยผู้ซื้อและผู้ขายในที่นี้ แบ่งได้ออกเป็น 2 กลุ่ม คือ 1) ผู้เล่นเกมออนไลน์ และ 2) ผู้เผยแพร่และให้บริการเกมออนไลน์ ซึ่งจะใช้ตัวละครที่ผู้เล่นไม่ได้ควบคุม หรือที่เรียกว่า NPC (Non-player character) ถูกควบคุมด้วยคอมพิวเตอร์ผ่าน ปัญญาประดิษฐ์ (Artificial intelligence: AI) ในการทำหน้าที่แทน จากหลักเกณฑ์ดังกล่าว สามารถจำแนกโครงสร้างตลาดสินค้าเสมือนในเกมออนไลน์ได้ออกเป็น 7 รูปแบบ (Lehdonvirta and Castronova, 2014, p. 85) ดังนี้
	รูปแบบที่ 1 ไม่มีตลาด (No market) เป็นการกำหนดให้ผู้เล่นไม่สามารถซื้อขายแลกเปลี่ยนสินค้าเสมือนระหว่างกันได้ โดยไม่อนุญาตให้ผู้เล่นทำหน้าที่ทั้งผู้ซื้อและผู้ขาย ลักษณะดังกล่าวจะเกิดขึ้นในกรณีสินค้าเสมือนที่หายากมาก และถูกออกแบบมาให้มีคุณค่าเชิงสัญญะ (Signal value) ที่แสดงถึงประการณ์ของผู้เล่น โดยผู้เผยแพร่และให้บริการเกมออนไลน์จะมอบสินค้าดังกล่าวเนื่องให้วาระโอกาสสำคัญ เช่น การมอบไอเท็มหายากให้กับผู้ชนะเลิศในการแข่งขันที่จัดขึ้นอย่างเป็นทางการ เป็นต้น
	รูปแบบที่ 2 ตลาดผู้ซื้อรายเดียว (Monopsony) เป็นตลาดที่ NPC ทำหน้าที่เป็นผู้ซื้อสินค้าเสมือนแต่เพียงผู้เดียว โดย NPC จะกำหนดราคารับซื้อคงที่ (fixed price) โดยไม่จำกัดจำนวนที่รับซื้อ ซึ่งช่วยลดความเสี่ยงในกรณีที่ผู้เล่นขายสินค้าเสมือนได้ในราคาต่ำเกินไป อย่างไรก็ตาม โครงสร้างตลาดนี้ เป็นการลดความตื่นเต้นและความสนุกสนานภายในเกม ที่เกิดจากการเจรจาต่อรองราคาระหว่างผู้เล่นด้วยกันเอง 
	รูปแบบที่ 3 ตลาดผู้ขายรายเดียว (Monopoly) เป็นตลาดที่ NPC ทำหน้าที่เป็นผู้ขายสินค้าเสมือนแต่เพียงผู้เดียว เพื่อจัดการปัญหาราคาสินค้าที่สูงเกินไป ซึ่งโครงสร้างตลาดนี้ ทำให้ผู้เล่นขาดความตื่นเต้นและความสนุกสนานเช่นเดียวกันกับตลาดผู้ซื้อรายเดียว ซึ่งอาจทำให้ผู้เล่นเกิดความเบื่อหน่ายได้
	รูปแบบที่ 4 ตลาดเสรี (Free market) เป็นตลาดที่กำหนดราคาซื้อขายสินค้าเสมือนระหว่างผู้เล่นด้วยกันเอง โดยปราศจากการแทรกแซงราคาจาก NPC ดังภาพที่ 3

ภาพที่ 3 การกำหนดราคาสินค้าเสมือนในตลาดเสรี
ที่มา: จากการวิเคราะห์ของผู้เขียน

	จากภาพที่ 3 หากราคาสินค้าเสมือนสูงกว่า P* จะเกิด อุปทานส่วนเกิน (Excess supply) ทำให้ผู้เล่นทั้งในฐานะผู้ซื้อและผู้ขายเจรจาต่อรองเพื่อกำหนดราคาซื้อขายที่เหมาะสม จนเกิดแรงกดดันให้ราคาสินค้าเสมือนปรับตัวลดลงเท่ากับ P* ในทางตรงกันข้าม หากราคาสินค้าเสมือนต่ำกว่า P* จะเกิด อุปสงค์ส่วนเกิน (Excess demand) ผู้เล่นจะเจรจาต่อรองจนกว่าราคาปรับตัวสูงขึ้นเท่ากับ P* ดังนั้นราคาตลาดที่เหมาะสมและยอมรับกันระหว่างผู้ซื้อและผู้ขาย ซึ่งเกิดจากการเจรจาต่อรองระหว่างผู้เล่นด้วยกันเอง มีค่าเท่ากับ P* โดยมีปริมาณการค้าเท่ากับ Q* การกำหนดราคาด้วยวิธีการดังกล่าว ผู้เล่นจะได้รับประสบการณ์ที่น่าตื่นเต้นและเกิดความสนุกสนานที่เกิดจากการเจรจาต่อรองซื้อขายสินค้าเสมือน
	รูปแบบที่ 5 การกำหนดราคาขั้นสูง (Price ceiling) เกิดขึ้นในตลาดที่มีผู้ขายเป็นทั้งกลุ่มผู้เล่นและ NPC แต่มีผู้ซื้อเพียงกลุ่มเดียวคือตัวผู้เล่นเอง เป็นการแทรกแซงราคาจาก NPC ใช้ในกรณีที่ราคาตลาดของสินค้าเสมือนมีราคาที่สูงเกินไป เพื่อช่วยเหลือกลุ่มผู้เล่นที่อยู่ในฐานะผู้ซื้อ ดังภาพที่ 4

ภาพที่ 4 การกำหนดราคาขั้นสูงของสินค้าเสมือน
ที่มา: จากการวิเคราะห์ของผู้เขียน

	จากภาพที่ 4 พบว่า ราคาตลาดมีค่าเท่ากับ P* หากราคาดังกล่าวมีค่าสูงเกินไป NPC จะแทรกแซงราคาโดยกำหนดราคาขั้นสูง (Pc) ที่ต่ำกว่าราคาตลาด โดยผลกระทบที่เกิดขึ้นตามมา จะทำให้สินค้าเสมือนเกิดความขาดแคลน เนื่องจากผู้เล่นที่เป็นผู้ขายสินค้าเสมือนจะลดปริมาณขายลง ดังนั้นผู้เล่นที่เป็นผู้ซื้อจะสามารถซื้อสินค้าเสมือนได้จาก NPC ในราคาที่ถูกกว่าราคาตลาด การกำหนดราคาสินค้าเสมือนด้วยวิธีนี้ แตกต่างจากตลาดผู้ขายรายเดียว เนื่องจากสามารถควบคุมราคาสินค้าเสมือนภายในเกมออนไลน์ไม่ให้สูงจนเกินไป และยังสามารถรักษาความตื่นเต้นและความสนุกสนานที่ได้รับจากการเจรจาต่อรองราคาระหว่างผู้เล่นด้วยกันเองได้อีกด้วย 
	รูปแบบที่ 6 การกำหนดราคาขั้นต่ำ (Price floor) เกิดขึ้นในตลาดที่มีผู้ซื้อทั้งจากตัวผู้เล่นและจาก NPC แต่มีผู้ขายเพียงกลุ่มเดียวคือตัวผู้เล่นเอง เป็นการแทรกแซงราคาจาก NPC ใช้ในกรณีที่ราคาตลาดของสินค้าเสมือนมีราคาที่ต่ำเกินไป เพื่อช่วยเหลือกลุ่มผู้เล่นที่อยู่ในฐานะผู้ขาย ดังภาพที่ 5

ภาพที่ 5 การกำหนดราคาขั้นต่ำของสินค้าเสมือน
ที่มา: จากการวิเคราะห์ของผู้เขียน

	จากภาพที่ 5 พบว่า ราคาตลาดมีค่าเท่ากับ P* หากราคาดังกล่าวมีค่าต่ำเกินไป NPC จะแทรกแซงราคาโดยกำหนดราคาขั้นต่ำ (Pf) ที่สูงกว่าราคาตลาด โดยผลกระทบที่เกิดขึ้นตามมา จะทำให้เกิดส่วนเกินของสินค้าเสมือน เนื่องจากผู้เล่นที่เป็นผู้ซื้อสินค้าเสมือนจะลดปริมาณซื้อลง ดังนั้นผู้เล่นที่เป็นผู้ขายจะสามารถขายสินค้าเสมือนให้กับ NPC ในราคาที่สูงกว่าราคาตลาด โครงสร้างตลาดนี้ มีความแตกต่างจากตลาดผู้ซื้อรายเดียว ที่สามารถควบคุมราคาสินค้าเสมือนไม่ให้ต่ำจนเกินไป และยังทำให้ผู้เล่นได้รับความสนุกสนานจากการซื้อขายระหว่างกันได้อีกด้วย
	รูปแบบที่ 7 การกำหนดขอบเขตราคา (Price window) จะเกิดขึ้นในตลาดที่ผู้เล่น และ NPC เป็นได้ทั้งผู้ซื้อและผู้ขาย โดย NPC จะกำหนดกรอบราคาซื้อขายสินค้าเสมือนภายในตลาด และผู้เล่นด้วยกันเองสามารถเจรจาต่อรองราคาสินค้าเสมือนภายใต้ขอบเขตนั้น แต่หากมีการซื้อขายนอกเหนือจากขอบเขตราคาที่กำหนด ผู้เล่นสามารถทำการซื้อขายกับ NPC แทน ดังภาพที่ 6

ภาพที่ 6 การกำหนดขอบเขตราคาของสินค้าเสมือน
ที่มา: จากการวิเคราะห์ของผู้เขียน

	จากภาพที่ 6 NPC จะกำหนดขอบเขตราคา โดยกำหนดราคาสูงสุด (Pmax) และราคาต่ำสุด (Pmin) เพื่อใช้เป็นกรอบในการซื้อขายสินค้าเสมือน หากผู้เล่นคนใดพยายามขายสินค้าในราคาที่สูงกว่า Pmax จะทำให้ไม่สามารถขายสินค้าได้ เนื่องจากผู้เล่นที่เป็นผู้ซื้อจะหันไปซื้อสินค้าจาก NPC แทน และหากผู้เล่นคนใดพยายามซื้อสินค้าในราคาที่ต่ำกว่า Pmin จะไม่มีผู้เล่นคนใดยอมขายให้ เนื่องจากผู้เล่นที่เป็นผู้ขายสามารถนำสินค้าไปขายให้กับ NPC ได้ในราคา Pmin โดยโครงสร้างตลาดลักษณะนี้ ผู้เล่นสามารถเจรจาต่อรองเพื่อสร้างผลกำไรให้กับตนเองได้ (ซื้อในราคาถูก และขายในราคาแพง) ซึ่งเป็นความสนุกสนานในอีกรูปแบบหนึ่งที่ได้รับจากเกมออนไลน์
	จากโครงสร้างตลาดสินค้าเสมือนที่กล่าวมา ผู้เผยแพร่และให้บริการเกมออนไลน์จะเลือกโครงสร้างตลาดและการกำหนดราคาที่เหมาะสม โดยสร้างสมดุลระหว่างการควบคุมและการให้อิสระกับผู้เล่น ยกตัวอย่างเช่น Coin master เป็นเกมสร้างเมืองเสมือนบนสมาร์ทโฟนที่เล่นเพียงคนเดียว ผู้เผยแพร่และให้บริการเกมออนไลน์ ได้ใช้โครงสร้างตลาดแบบผู้ขายรายเดียว เนื่องจากเกมดังกล่าวผู้เล่นไม่มีปฏิสัมพันธ์กับผู้เล่นรายอื่น จึงไม่จำเป็นต้องมีโครงสร้างตลาดที่เอื้อต่อการมีส่วนร่วมระหว่างผู้เล่นด้วยกันเอง





ตารางที่ 1 โครงสร้างตลาดสินค้าเสมือนในเกมออนไลน์

	โครงสร้างตลาด
	ผู้ซื้อ

	
	NPC
	ผู้เล่น
	NPC และ ผู้เล่น

	ผู้ขาย 
	NPC
	ไม่มีตลาด
	ตลาดที่มีผู้ขายรายเดียว
	ตลาดที่มีผู้ขายรายเดียว

	
	ผู้เล่น
	ตลาดที่มีผู้ซื้อรายเดียว
	ตลาดเสรี
	การกำหนดราคาขั้นต่ำ

	
	NPC และ ผู้เล่น
	ตลาดที่มีผู้ซื้อรายเดียว
	การกำหนดราคาขั้นสูง
	การกำหนดขอบเขตราคา



ที่มา: จากการวิเคราะห์ของผู้เขียน

สรุป
	บทความนี้ เป็นการอธิบายถึงลักษณะพื้นฐานของเศรษฐกิจเสมือน รวมทั้งวิเคราะห์มูลค่าสินค้าและโครงสร้างตลาดที่เกิดขึ้นภายในเกมออนไลน์ ซึ่งเห็นได้ว่า สินค้าเสมือน เป็นสินค้าที่สร้างขึ้นและถูกใช้ในเศรษฐกิจเสมือน โดยมีคุณลักษณะที่สำคัญคือ เป็นสินค้าที่เป็นปรปักษ์ในการบริโภค สามารถแยกการบริโภคออกจากกันได้ โดยแสดงถึงการคงอยู่ของสินค้าที่มีไว้ในครอบครอง และมีความเชื่อมต่อระหว่างกันกับผู้บริโภคอื่น สิ่งที่ทำให้สินค้าเหล่านี้มีมูลค่าในสายตาของผู้บริโภค เกิดจากการใช้สินค้าเสมือนเพื่อบ่งบอกสถานะ อัตลักษณ์ และความเป็นสมาชิกในสังคมเฉพาะกลุ่ม โดยผู้เล่นจะใช้สินค้าเสมือนในการแก้ไขปัญหาหรืออุปสรรคที่ถูกออกแบบไว้ภายในเกม สิ่งเหล่านี้ทำให้ผู้เล่นเกิดความสุขและความสนุกสนานผ่านการบริโภคสินค้าเสมือน
	การซื้อขายแลกเปลี่ยนสินค้าเสมือน มีรูปแบบที่แตกต่างกันออกไปขึ้นอยู่กับการออกแบบของผู้พัฒนา โดยพิจารณาจากกลุ่มผู้ซื้อและผู้ขายในตลาด รวมทั้งสภาพแวดล้อมที่เกิดขึ้นภายในเกมออนไลน์ จึงทำให้ผู้ออกแบบเกมออนไลน์เลือกใช้โครงสร้างตลาดและการกำหนดราคาที่เหมาะสม โดยพิจารณาจากสมดุลระหว่างการควบคุมราคาและการให้อิสระในการเจรจาต่อรองของผู้เล่น เพื่อคงไว้ซึ่งความบันเทิงและความสนุกสนาน ซึ่งเป็นวัตถุประสงค์หลักของการเล่นเกม






ตารางที่ 2 สรุปโครงสร้างตลาดสินค้าเสมือนในเกมออนไลน์

	โครงสร้างตลาด
	คุณลักษณะสำคัญ
	วิธีการ
	ผลกระทบที่เกิดขึ้น

	ไม่มีตลาด
	ผู้เล่นไม่มีสิทธิในการซื้อและขายสินค้าเสมือน
	ไม่อนุญาตให้ผู้เล่นซื้อขายสินค้าเสมือน
	มีผู้เล่นจำนวนจำกัดที่ได้ครอบครอง
ไอเท็มหายาก (Rare item)

	ตลาดผู้ซื้อรายเดียว
	NPC ทำหน้าที่เป็นผู้ซื้อในตลาดรายเดียว
	NPC กำหนดราคารับซื้อในราคาคงที่
	ควบคุมราคาไม่ให้ต่ำเกินไปได้อย่างเด็ดขาด แต่ผู้เล่นมีความสนุกสนานลดลง

	ตลาดผู้ขายรายเดียว
	NPC ทำหน้าที่เป็นผู้ขายในตลาดรายเดียว
	NPC กำหนดราคาขายในราคาคงที่
	ควบคุมราคาไม่ให้สูงจนเกินไปได้อย่างเด็ดขาด แต่ผู้เล่นมีความสนุกสนานลดลง

	ตลาดเสรี
	ผู้เล่นทำหน้าที่เป็นผู้ซื้อและผู้ขายได้อย่างเสรี
	ผู้เล่นมีอิสระในการเจรจาต่อรองราคา โดยปราศจากการแทรกแซงจาก NPC
	ราคาตลาดปรับเปลี่ยนตามกลไกตลาด ทำให้ผู้เล่นได้รับความสนุกสนานจากการเจรจาต่อรอง

	การกำหนดราคาขั้นสูง
	ผู้ซื้อมีเฉพาะกลุ่มผู้เล่น ส่วนผู้ขายเป็นได้ทั้ง     ผู้เล่น และ NPC
	กำหนดราคาขั้นสูงให้ต่ำกว่าราคาตลาด
	ควบคุมราคาไม่ให้สูงจนเกินไป และผู้เล่นยังได้รับความสนุกสนานจากการเจรจาต่อรอง

	การกำหนดราคาขั้นต่ำ
	ผู้ขายมีเฉพาะกลุ่มผู้เล่น ส่วนผู้ซื้อเป็นได้ทั้งผู้เล่นและ NPC
	กำหนดราคาขั้นต่ำให้สูงกว่าราคาตลาด
	ควบคุมราคาไม่ให้ต่ำเกินไป และผู้เล่นยังได้รับความสนุกสนานจากการเจรจาต่อรอง

	การกำหนดขอบเขตราคา
	ผู้ซื้อและผู้ขายเป็นได้ทั้งกลุ่มผู้เล่น และ NPC
	กำหนดราคาสูงสุด และราคาต่ำสุด เพื่อให้ผู้เล่นใช้เป็นกรอบในการเจรจาซื้อขาย
	ผู้เล่นมีกรอบราคาในการเจรจาต่อรอง สามารถทำกำไรได้จากการซื้อขาย และยังได้รับความสนุกสนานจากการเจรจาต่อรอง



ที่มา: จากการวิเคราะห์ของผู้เขียน

มูลค่าตลาดอุตสาหกรรมเกมทั่วโลก
มูลค่าตลาด	(พันล้านดอลลาร์สหรัฐ)	
2000	2001	2002	2003	2004	2005	2006	2007	2008	2009	2010	2011	2012	2013	2014	2015	2016	2017	2018	2019	2020	43	43.5	48	52	56.5	57	62	68	73.5	76.5	78	78.8	82.8	85.4	91.2	97.1	107.7	122	138.5	152.1	164.6	อัตราการเติบโต (%)	
2000	2001	2002	2003	2004	2005	2006	2007	2008	2009	2010	2011	2012	2013	2014	2015	2016	2017	2018	2019	2020	10.3	1.2	10.3	8.3000000000000007	8.6999999999999993	0.9	8.8000000000000007	9.6999999999999993	8.1	4.0999999999999996	2	1	5.0999999999999996	3.1	6.8	6.5	10.9	13.3	13.5	9.8000000000000007	8.1999999999999993	ปี ค.ศ.

